ພິທີປະກາດການຈັດຕັ້ງຮອງຄະນະບໍດີ ຄະນະນິຕິສາດ ແລະ ລັດຖະສາດ
ໃນຕອນບ່າຍຂອງວັນທີ 19 ກໍລະກົດ 2022, ຄະນະນິຕິສາດ ແລະ ລັດຖະສາດ(ຄນລ), ມະຫາວິທະຍາໄລແຫ່ງຊາດ(ມຊ) ໄດ້ຈັດພິທີ ປະກາດແຕ່ງຕັ້ງຕໍາແໜ່ງ ຮອງຄະນະບໍດີ ຂື້ນທີ່ຫ້ອງປະຊຸມ B10 , ໂດຍ ການເຂົ້າຮ່ວມເປັນປະທານຂອງທ່ານ ຮສ. ໂພສີ ທິບດາວັນ ຮອງອະທິການບໍດີ ມຊ , ທ່ານ ຮສ. ວຽງວິໄລ ທ່ຽງຈັນໄຊ ຄະນະບໍດີ ຄະນະນິຕິສາດ ແລະ ລັດຖະສາດ, ມີບັນດາ, ຮອງຄະນະບໍດີ, ຫົວໜ້າພາກວິຊາ,ຮອງພາກວິຊາ, , ຫົວໜ້າະແນກ, ຮອງພະແນກ ພ້ອມດ້ວຍພະນັກງານ, ຄູ-ອາຈານພາຍໃນຄະນະເຂົ້າຮ່ວມ.
ໃນພິທີ, ທ່ານ ຄໍາເຟືອງ ລໍວັນໄຊ, ຫົວໜ້າຫ້ອງການຈັດຕັ້ງ-ພະນັກງານ ມະຫາວິທະຍາໄລແຫ່ງຊາດ, ໄດ້ຜ່ານຂໍ້ຕົກລົງແຕ່ງຕັ້ງຕໍາແໜ່ງບໍລິຫານງານ ປະເພດ 3 ໂດຍແຕ່ງຕັ້ງ ທ່ານ ປທ. ທັດສະນາລອນ ສີສຸນົນທ໌, ຫົວໜ້າພະແນກຈັດຕັ້ງ ແລະ ຄຸ້ມຄອງພະນັກງານ ຂຶ້້ນຮັບໜ້າທີ່ເປັນ ຮອງຄະນະບໍດີ ຄະນະນິຕິສາດ ແລະ ລັດຖະສາດ
ໃນໂອກາດດັ່ງກ່າວ, ທ່ານ ຮສ. ໂພສີ ທິບດາວັນ ຮອງອະທິການບໍດີ ມຊ ໄດ້ໂອ້ລົມ ຕໍ່ພິທີ ເຊິ່ງທ່ານໄດ້ກ່າວຍ້ອງຍໍຊົມເຊີຍຕໍ່ຜົນສຳເລັດ ທີ່ບັນດາພະນັກງານ, ຄູ-ອາຈານທີ່ໄດ້ຖຸ່ມເທສະຕິປັນຍາ ແລະເຫື່ອແຮງຂອງຕົນປະກອບສ່ວນເຂົ້າໃນການພັດທະນາ ຄນລ ກໍຄື ມຊ ເວົ້າລວມ; ເວົ້າສະເພາະແມ່ນໄດ້ເອົາໃຈໃສ່ພັດທະນາເຄື່ອງມືການສິດສອນໃຫ້ສອດຄ່ອງກັບຄວາມຕ້ອງການຂອງສັງຄົມ ຢ່າງມີຄວາມຮັບຜິດຊອບສູງຕະຫຼອດໄລຍະເວລາຜ່ານມາ. ພ້ອມນັ້ນ, ທ່ານຍັງໄດ້ກ່າວເນັ້ນໃຫ້ ຜູ້ໄດ້ຮັບຕໍາແໜ່ງໃໝ່ ກໍຄື ຄະນະນໍາ ຄນລ ຈົ່ງສືບຕໍ່ຍົກສູງຄວາມຮັບຜິດຊອບ ໃນການຊີ້ນໍາໆພາ ການຈັດຕັ້ງປະຕິບັດແຜນ 5 ປີຕໍ່ໜ້າໂດຍສະເພາະແມ່ນການສ້າງພະນັກງານສືບທອດປ່ຽນແທນທາງດ້ານບໍລິຫານ ແລະວິຊາການ. ສໍາລັບຄູ-ອາຈານໃຫ້ເພີ່ມທະວີໃນການປະຕິບັດໜ້າທີ່ຂອງຕົນເອງຂຶ້ນຕື່ມໂດຍສະເພາະແມ່ນ ດ້ານການສິດສອນ, ການສຶກສາຄົ້ນຄວ້າວິໄຈ, ທ່ານກ່າວຕື່ມວ່າ ຄວາມຈໍາເປັນພາວະວິໄສ ໃນການປະຕິບັດໜ້າທີ່ວຽກງານທີ່ຖືກມອບໝາຍໃຫ້ສຳເລັດນັ້ນ ກໍຄື ການຍົກສູງຄວາມຮູ້ ແລະຄວາມສາມດຂອງຄູອາຈານ ຄວນມີ 5 ດ້ານຄື: 1. ຍົກສູງວິຊາສະເພາະຂອງຕົນເອງ; 2. ຍົກລະດັບຄວາມຮູ້ ດ້ານການເມືອງ, ແນວທາງການພັດທະນາຂອງລັດຖະບານກໍຄືຂອງພັກ; 3. ຄວາມຮູ້ທາງດ້ານ ICT ເຂົ້າໃນການຈັດຕັ້ງການສອນແບບອອນລາຍ. 4. ຄວາມຮູ້ທາງດ້ານການບໍລິຫານເວລາ ແລະບໍລິຫານການເງິນ, ແລະ 5. ການສ້າງສາຍພົວພັນຮ່ວມມືກັບອົງກອນຂອງລັດ ແລະສາກົນ.